钦定古今图书集成/明伦汇编/氏族典/第278卷 > 王安
## 钦定古今图书集成/明伦汇编/氏族典/第278卷 > 王安

按《明外史王安传》：“安，雄县人。为内侍，出冯保名下。万
历二十二年，陈矩荐于帝，命为皇长子伴读。时郑贵
妃谋易树子，数使人摭皇长子过。安善调护，贵妃无
所得。比有梃击事，贵妃心惧，安属草劝太子下令旨
释群臣疑，以安贵妃，帝乃悦。光宗即位，擢司礼秉笔
太监，中外翕然称贤，大学士刘一燝、给事中杨涟等”
皆重之。初，西宫李选侍怙宠陵熹宗生母王才人，安
内忿不平。及光宗崩，选侍谋挟皇长子自重。安发其
谋于涟。涟即偕一燝等入临，安绐选侍抱皇长子出，
择吉即位。选侍不得已移别宫。宫帏大定，熹宗心德
之。安为人刚直而疏，又善病，不能数见帝。魏忠贤始
进，自结于安名下魏朝，朝誉忠贤，安信之。及安怒，朝与忠贤争客氏也，勒朝退，安势遂孤。忠贤、客氏日得
志，心忌安。天启元年命安掌司礼监。安辞，客氏劝帝
从其请，与忠贤谋杀之。忠贤乃嗾给事中霍维华论
安，降充南海子净军，而以刘朝为南海子提督，使杀
安。朝至绝安食三日犹不死，乃扑杀之。